Author: Kappillani

ALLA JDAWWAL BIL-KELMA TIEGĦU
“Ġesù qal din il-parabbola: ‘Kien hemm raġel li kellu żewġ ulied. Iż-żgħir qal lil missieru, ‘Missier, agħtini s-sehem li jmiss lili mill-ġid’... Dak sarr kollox… u berbaq ġidu kollu f’ħajja mtajra… Imbagħad daħal fih innifsu… u qal: ’Ħa nqum u mmur għand missieri’… U għamlu festa.’”
Mill-Evanġelju skont San Luqa, kapitlu 15, versi 11-24
L-IMGĦAMMED JIRRIFLETTI
“Alla huwa Alla ferrieħi. U x’inhu dal-ferħ ta’ Alla? Huwa l-ferħ ta’ missier li mill-ġdid jilqa’ lil ibnu mitluf, li kien mejjet u qam, li raga’ lura d-dar. Hawnhekk jinsab il-Vanġelu, il-Kristjaneżmu kollu!... Ilkoll aħna dak l-iben li tilef il-libertà għax ġera wara idoli foloz, illużjonijiet ta’ ferħ. Imma Alla ma jinsiniex, il-Missier qatt ma jabbandunana. Huwa missier paċenzjuż, li dejjem jistenniena. Jirrispetta l-libertà tagħna, imma jibqa’ dejjem fidil lejna. U meta nerġgħu lura għandU, jilqagħna bħala wliedu, fid-dar tiegħu, għax jibqa’ jistenniena b’imħabba. U qalbu tifraħ għal kull iben li jirritorna.”
Papa Franġisku, Angelus, Pjazza San Pietru, Vatikan, 15 ta’ Settembru 2013

L-IMGĦAMMED JISTAQSI LILU NNIFSU
+ L-imħabba t’Alla, kemm inħalliha tinfiltra d-dnub tiegħi?
+ X’jikkaġuna li xi drabi nkun jien li ngħejja ndur mill-ġdid lejn Alla?
L-IMGĦAMMED JINTAFA’ QUDDIEM IL-MULEJ
Tiskantani, Mulej,
il-paċenzja li inti tieħu bija, midneb.
Mhux biss:
jiskantani ħafna iktar
dak li Inti - ta’ Missier veru li int - iġġarrab fil-qalb tiegħek kull meta jien inqum mid-dnub tiegħi.
Qalbek timtela b’ħafna ferħ,
għad li mhux moħbi minnek
li jien nista’ nerġa’ naqa’ għalli kont.
Imma din qatt ma ttellfek
milli tibqa’ tifraħ bil-kbir minħabba fija.

7 ta’ Marzu 2015 MIXJA LEJN L-GĦID IL-KBIR (18) IS-SIBT TAT-TIENI ĠIMGĦA TAR-RANDAN